b'\n_START_ARTICLE_\nNikolai Krestinski\n_START_PARAGRAPH_\nNikolai Nikolajevit\xc5\xa1 Krestinski (25. lokakuuta (J: 13. lokakuuta) 1883 Mogiljov, Ven\xc3\xa4j\xc3\xa4n keisarikunta \xe2\x80\x93 15. maaliskuuta 1938 Moskova, Neuvostoliitto) oli ven\xc3\xa4l\xc3\xa4inen bol\xc5\xa1evikki ja neuvostoliittolainen poliitikko. H\xc3\xa4n sai surmansa Stalinin vainoissa._NEWLINE_Krestinskin is\xc3\xa4 oli kymnaasin opettaja. Krestinski liittyi Ven\xc3\xa4j\xc3\xa4n sosiaalidemokraattiseen ty\xc3\xb6v\xc3\xa4enpuolueeseen vuonna 1903 ja valitsi puolueen sis\xc3\xa4isess\xc3\xa4 jaossa bol\xc5\xa1evikkien puolen. H\xc3\xa4n opiskeli Pietarin yliopiston lainopillisessa tiedekunnassa ja valmistui juristiksi vuonna 1907. Sen j\xc3\xa4lkeen h\xc3\xa4n ty\xc3\xb6skenteli asianajajana. Krestinski oli bol\xc5\xa1evikkien edustajana kolmannessa ja nelj\xc3\xa4nness\xc3\xa4 valtakunnanduumassa 1907\xe2\x80\x931914. Ensimm\xc3\xa4isen maailmansodan aikana h\xc3\xa4net karkotettiin Jekaterinburgiin. Karkotus p\xc3\xa4\xc3\xa4ttyi armahdukseen helmikuun vallankumouksen j\xc3\xa4lkeen ja Krestinski valittiin Jekaterinburgissa bol\xc5\xa1evikkien Uralin aluekomitean johtoon. H\xc3\xa4net valittiin hein\xc3\xa4kuussa 1917 my\xc3\xb6s puolueen keskuskomiteaan. H\xc3\xa4n edusti bol\xc5\xa1evikkeja syyskuun 1917 demokraattisessa neuvottelukokouksessa sek\xc3\xa4 perustuslakia s\xc3\xa4\xc3\xa4t\xc3\xa4v\xc3\xa4ss\xc3\xa4 kansalliskokouksessa. Lokakuun vallankumouksen aikana h\xc3\xa4n johti Jekaterinburgissa paikallista sotilaallista vallankumouskomiteaa._NEWLINE_Krestinski ty\xc3\xb6skenteli Neuvosto-Ven\xc3\xa4j\xc3\xa4n alkuaikoina maan taloushallinnossa. H\xc3\xa4n toimi valtiovarainasiain kansankomissaarina elokuusta 1918 vuoteen 1922. H\xc3\xa4n oli yksi maaliskuussa 1919 perustetun puolueen politbyroon alkuper\xc3\xa4isist\xc3\xa4 j\xc3\xa4senist\xc3\xa4. Marraskuusta 1919 maaliskuuhun 1921 h\xc3\xa4n oli my\xc3\xb6s keskuskomitean siheeri. Krestinski asettui jo varhain puolueen sis\xc3\xa4isiss\xc3\xa4 kiistoissa Lev Trotskin tukijaksi, joten h\xc3\xa4net p\xc3\xa4\xc3\xa4tettiin syrj\xc3\xa4ytt\xc3\xa4\xc3\xa4 johtoasemista. H\xc3\xa4net pudotettiin maaliskuussa 1921 politbyroosta ja keskuskomiteasta. Saman vuoden lokakuussa h\xc3\xa4net nimitettiin Neuvosto-Ven\xc3\xa4j\xc3\xa4n Berliinin-l\xc3\xa4hettil\xc3\xa4\xc3\xa4ksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n oli vuoteen 1930. H\xc3\xa4n my\xc3\xb6s edusti Neuvosto-Ven\xc3\xa4j\xc3\xa4\xc3\xa4 vuoden 1922 Genovan konferenssissa. Krestinski tuki 1920-luvun lopulla trotskilaista vasemmisto-oppositiota, mutta irtisanoutui siit\xc3\xa4 1928. Palattuaan kotimaahan h\xc3\xa4n toimi vuodesta 1930 Neuvostoliiton ulkoasiain apulaiskansankomissaarina ja maaliskuusta toukokuuhun 1937 oikeusasiain apulaiskansankomissaarina._NEWLINE_Krestinski erotettiin kommunistisesta puolueesta ja h\xc3\xa4net vangittiin toukokuussa 1937. H\xc3\xa4n oli yksi syytetyist\xc3\xa4 maaliskuussa 1938 j\xc3\xa4rjestetyss\xc3\xa4 niin sanotussa Moskovan kolmannessa oikeudenk\xc3\xa4ynniss\xc3\xa4 yhdess\xc3\xa4 Nikolai Buharinin ja Aleksei Rykovin kanssa. Heit\xc3\xa4 syytettiin vastavallankumouksellisen \xe2\x80\x9doikeistolais-trotskilaisen blokin\xe2\x80\x9d j\xc3\xa4senyydest\xc3\xa4 ja Saksan agentteina toimimisesta. Ensimm\xc3\xa4isess\xc3\xa4 kuulemisessaan 2. maaliskuuta Krestinski kiisti kaikki syytteet ja julisti olevansa syyt\xc3\xb6n, mutta seuraavana p\xc3\xa4iv\xc3\xa4n\xc3\xa4 h\xc3\xa4n antoi uuden lausunnon, jossa tunnusti kaikki syytteet. H\xc3\xa4net tuomittiin kuolemaan ja teloitettiin. H\xc3\xa4net rehabilitoitiin vuonna 1963.'